Българските власти събират данни за нас от Фейсбук - КОМПАС
Facebook публикува редовния си доклад, в който съобщава колко искания за личните данни на потребители е получила от властите на държавите по света. България отново присъства в изданието на доклада, но този път с по-малко заявки. Данните на Facebook са за периода от януари 2017 г. до юли 2017 г., пише Вести бг. През това време Facebook са получили 14 заявки за предаване на лични данни от български власти. Заявките са за общо 16 потребителя. 15 от тях са за разследвания на криминални случаи, като поне някакви данни са предадени от Facebook в 53,69% от исканията. Последната заявка е за неуточнен спешен случай. Тя е изпълнена от компанията. Освен това Facebook приема и 7 заявки от българските власти за запазване на информация. Компанията позволява на институции и разследващи органи да искат от нея да запазва данни и история на дадени профили в рамките на 90 от подаването на заявката. От България са подадени 7 подобни искания за общо 23 профила. Исканията от България за този период са малко по-малко спрямо последния доклад на Facebook, който обхващаше юли 2016 г. до декември 2016 г. През него са поискани данните за 20 профила. 18 от тях са по време на разследване, като данни са дадени в 66.67% от случаите. Другите две искания са отново за спешни случаи, като само едно от тях е изпълнено. По-малко са исканията за запис на данни за 90 дни - само за 9 профила. Данните от България са скромни на общия фон. Facebook отбелязва увеличение с 21% на заявките от правителства за първото полугодие на тази година. Общо са получени 78 890 искания. Само в САЩ те са над 32 000 и покриват над 52 000 профила. Подадени са и с 304% повече искания за ограничаване/сваляне на съдържание, което нарушава местни закони и те достигат 28 036, като основна причина за това е нов закон в Мексико, където са над 20 000 от исканията.